Dr. Stjepo Bartulica, predsjednik građanske udruge Centar za obnovu kulture (COK), a ujedno povjerenik predsjednika Republike Ive Josipovića za vjerske zajednice, i dr. Vice John Batarelo, predstojnik Ureda za pastoral obitelji Zagrebačke nadbiskupije i vanjski član saborskog Odbora za dijasporu, ali istodobno i predvodnik udruge Vigilare, u paralelnom intervjuu za Globus iznijeli su svoje viđenje institucije braka te političko-ekonomske politike za koju se zalažu. Ističu i da tema o zabrani pobačaja ne treba biti tabu tema u Hrvatskoj

'Empirijski je dokazano da tamo gdje imate sretne brakove i sretne obitelji - da su tamo i sama djeca uspješnija, zadovoljnija, ambicioznija. U interesu je države da to pomaže. Nažalost, ova je vlast ukinula sve obiteljske centre. Konkretno – to je učinila ministrica Milanka Opačić. Sve obiteljske slučajeve prebacila je na centre za socijalnu skrb - a ti centri onda ne znaju što bi s njima pa ih često usmjeravaju na obiteljska savjetovališta koja drži Crkva, odnosno Caritas', kazao je Batarelo.

'Za nas brak nije političko pitanje, država se ne bi smjela miješati u to. A ona sada brak želi redefinirati. Tri su važne karakteristike braka: trajnost, vjernost i prokreacija. Jasno je samo po sebi da istospolni brakovi jedan od ta tri uvjeta ne mogu zadovoljiti – prokreaciju. Uzmite kao primjer vjernost. Statistički je dokazano da se najveći broj brakova raspada upravo zbog nevjere. Konzekvenca toga su nesretna djeca i nesretni ljudi', smatra Batarelo.

Kaže da inicijativa za ustavnu zaštitu braka kao zajednice žene i muškarca nije išla ni protiv koga osobno, jednino se, kaže, išlo za tim da se ono što piše u Obiteljskom zakonu stavi i u Ustav. 'Hrvatskim smo vlastima htjeli poručiti: Nemate pravo u to dirati', naglašava.

Bartulica pak naglašava kako nikada ne bi podržao nijednu inicijativu koja ugrožava nečija prava ili dostojanstvo osobe. 'Jako mi je žao ako je došlo do krive interpretacije ovog referenduma. Ja se zalažem za tolerantno društvo u kojem će svaki pojedinac naći svoje mjesto', kaže.

Na upit spremaju li neki novi referendum, možda o zabrani pobačaja, Batarelo odgovara: 'Kao socijalni konzervativci smatramo da je pravo na život jedno od temeljnih ljudskih prava. I to pitanje zasigurno treba otvoriti u Hrvatskoj. Zašto bi to bio tabu?', pita se i dodaje da još ne zna kako će to pitanje otvoriti.